Diari Oficial de la Generalitat Valenciana


Sumari del DOGV 6450, del 01-02-2011 (2011/901)

RESOLUCIÓ de 26 de gener de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre l'Agència de Tecnologia i Certificació Electrònica i la Mancomunitat de les Valls per a la prestació de servicis de certificació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6450

Data del DOGV
:   01-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/901


Data del document
:   26-01-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 26 de gener de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre l'Agència de Tecnologia i Certificació Electrònica i la Mancomunitat de les Valls per a la prestació de servicis de certificació.  
 [2011/901]  
L'Agència de Tecnologia i Certificació Electrònica i la Mancomunitat de les Valls han subscrit, després de la tramitació prèvia reglamentària, el 28 d'octubre de 2010, un conveni per a la prestació de servicis de certificació.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0054/2011, i que figura com a annex d'esta resolució.  
València, 26 de gener de 2011.- La directora general del Secretariat del Consell: Mª Teresa Lleó Alonso.  
Conveni entre l'Agència de Tecnologia i Certificat Electrònic i la Mancomunitat de les Valls, per a la prestació de serveis de certificació   
València, 28 d'octubre de 2010   
Reunits  
D'una part, Paula Sánchez de León Guardiola, consellera de Justícia i Administracions Públiques, en la seua condició de presidenta de l'Agència de Tecnologia i Certificació Electrònica, en virtut de les competències atribuïdes per l'article 5.2.b del Decret 149/2007, pel qual s'aprova l'Estatut de l'Ens Prestador de Serveis de Certificació Electrònica de la Comunitat Valenciana, modificat per la disposició final tercera de la Llei 3/2010, de 5 de maig, de la Generalitat, d'Administració Electrònica de la Comunitat Valenciana i d'acord amb l'article 17, l'apartat f, de la Llei 5/1983, de 30 de desembre, del Consell, en la seua redacció donada per la Llei 12/2007, de 20 de març, de la Generalitat, facultada per a la signatura del present conveni pel Ple del Consell de data 8 d'octubre de 2010.  
D'una altra part, Antonio F. Gaspar Ramos, president de la Mancomunitat de les Valls, facultat per a la signatura del present conveni pel ple de la Mancomunitat de les Valls, en sessió del dia 26 de juliol de 2010.  
Ambdues parts intervinents afirmen i reconeixen recíprocament la seua suficiència i vigència de les seues respectives facultats per a celebrar el present conveni i a aquest efecte  
Exposen  
La Llei 59/2003, de 19 de desembre, de Signatura Electrònica, regula l'ús de la signatura electrònica, el reconeixement de la seua eficàcia jurídica i la prestació al públic de serveis de certificació, estenent l'àmbit subjectiu a tots els prestadors de serveis establits a Espanya. L'Autoritat de Certificació de la Comunitat Valenciana (ACCV) va ser constituïda en virtut de la Llei 14/2005, de 23 de desembre, de la Generalitat, com a prestador de serveis de certificació electrònica de la Comunitat Valenciana, per tal de proporcionar als ciutadans, les empreses i les administracions públiques, els mecanismes d'identificació telemàtica segura en els tràmits administratius a través d'Internet, per la qual cosa l'ACCV gaudeix d'un ampli reconeixement en totes les administracions públiques.  
Amb l'entrada en vigor de la Llei 11/2007, d'Accés Electrònic dels Ciutadans als Serveis Públics, es reconeix el dret dels ciutadans a relacionar-se amb les administracions públiques per mitjans electrònics i regula els aspectes bàsics de la utilització de les tecnologies de la informació en l'activitat administrativa, en les relacions entre les administracions públiques, així com en les relacions dels ciutadans amb aquestes, amb la finalitat de garantir els seus drets, un tractament comú davant d'elles i la validesa i eficàcia de l'activitat administrativa en condicions de seguretat jurídica.  
En el seu desenrotllament autonòmic, i en el marc de les seues competències, les Corts han aprovat la Llei 3/2010, de 5 de maig, de la Generalitat, d'Administració Electrònica de la Comunitat Valenciana, que té com a objecte el desenrotllament del dret dels ciutadans i ciutadanes a relacionar-se electrònicament amb les administracions públiques de la Comunitat Valenciana, per a accedir als serveis públics i en la tramitació dels procediments administratius, així com la regulació del règim jurídic de l'administració electrònica i dels procediments administratius electrònics, sent aquesta una revolució en la relació del ciutadà amb l'administració, que li permet relacionar-se amb l'administració sense cues ni entrebancs, les 24 hores del dia, els set dies de la setmana, els 365 dies de l'any.  
Aquesta llei suposa un impuls per a la plena incorporació de les tecnologies de la informació i la comunicació a l'activitat administrativa, a fi d'afavorir una major transparència en l'activitat administrativa i l'obertura de nous llits a la participació ciutadana i de la societat civil i, fonamentant-se en ella, la Generalitat promou un model tecnològic de la Comunitat Valenciana, sustentat sobre el concepte de tecnologia social en què, en matèria d'administració electrònica, és imprescindible la signatura electrònica, per tal de garantir unes comunicacions segures entre les parts implicades.  
La Llei d'Administració Electrònica Valenciana dedica el capítol II del títol II a l'acreditació electrònica, és a dir, la identificació i autenticació a través de sistemes de signatura electrònica, en què l'Agència de Tecnologia i Certificació Electrònica adquireix un important paper en l'àmbit de l'administració de la Comunitat Valenciana, recaient sobre l'Agència les competències o funcions de l'Agència de Tecnologia i Certificació Electrònica (ACCV), creada pel Decret 87/2002, de 30 de maig, del Consell, pel qual es regula la utilització de la signatura electrònica avançada en la Generalitat.  
Així mateix, es fomenta la col·laboració i cooperació amb les distintes administracions, per tal d'assegurar la compatibilitat dels sistemes en benefici dels usuaris.  
Ambdues parts estan interessades en la signatura del present Conveni, per tal de garantir l'autenticitat, integritat i conservació dels documents, a través de la signatura electrònica, la qual proporciona l'adequada seguretat jurídica, alhora que facilita als ciutadans les relacions amb l'administració a través de tècniques i mitjans electrònics, informàtics i telemàtics, i és per això que es formalitza el present Conveni de col·laboració, d'acord amb les següents  
Clàusules  
Primera. Objecte  
El present conveni té com a objecte la prestació de serveis de certificació de signatura electrònica avançada per part de la Generalitat, mitjançant un equipament i aplicacions informàtiques necessàries per a l'emissió i gestió de claus i certificats reconeguts. El dit equipament inclou els mecanismes i sistemes de suport per a la salvaguarda de dades i la protecció de tots els sistemes que el componen.  
Segona. Àmbit d'aplicació  
La Generalitat podrà prestar els serveis de certificació de signatura electrònica a totes aquelles persones que tinguen la condició d'usuari d'acord amb la normativa vigent i amb el present Conveni, quan dites persones usuàries es relacionen amb la Mancomunitat de les Valls, en el marc de les seues competències respectives.  
Els certificats digitals d'identitat, denominats certificats personals, confereixen a cada signatura el seu caràcter únic, i seran universals, per la qual cosa serviran per a qualsevol relació jurídica que a aquest efecte mantinguen els ciutadans usuaris en les seues relacions amb la mancomunitat que signa el present conveni i a més podran ser utilitzats per a qualsevol relació jurídica que mantinguen els ciutadans usuaris amb la Generalitat, les administracions públiques i empreses, les aplicacions de les quals siguen capaços de reconéixer la validesa d'aquests certificats i d'acord amb les garanties i requisits establits per a cada procediment administratiu.  
Tercera. Obligacions de l'agència  
L'Agència de Tecnologia i Certificació Electrònica, en el marc del present conveni, s'obliga a:  
1. Facilitar el suport tècnic possible per a la utilització dels dispositius de creació i verificació de signatura electrònica pels quals la Mancomunitat de les Valls, sempre que complisquen amb un mínim de garanties de seguretat.  
2. Facilitar a la Manconunitat de les Valls les aplicacions informàtiques necessàries per a gestió dels certificats sol·licitats per les persones usuàries dels serveis i aplicacions de la mancomunitat, és a dir, per a la constitució d'una Autoritat de Registre en l'esmentada mancomunitat.  
3. Fer constar, en cada certificat, la identificació de l'Agència de Tecnologia i Certificació Electrònica com a prestadora de serveis de certificació.   
4. Realitzar el tractament de les dades personals per a l'exercici de l'activitat de certificació, amb subjecció a la Llei Orgànica 15/1999, de 13 de desembre, de Protecció de Dades de Caràcter Personal, i aportació dels drets de propietat industrial i intel·lectual, garantint així la titularitat d'aquests.  
5. Mantindre un registre de certificats, en què quedarà constància dels emesos i figuraran les circumstàncies que afecten la suspensió o pèrdua de vigència dels seus efectes.  
6. Prestació de l'assistència tècnica, necessària amb l'objecte de facilitar a la Mancomunitat de les Valls tota la informació que necessiten per al bon funcionament dels sistemes informàtics.  
7. Prestació de l'assistència tècnica necessària, per a l'actualització dels sistemes informàtics i per a la incorporació de la signatura electrònica en noves aplicacions i serveis.  
8. A més, com la Generalitat es compromet a expedir certificats reconeguts, que compliran amb les obligacions establides en l'article 20 de la Llei 59/2003, de 19 de desembre, de Signatura Electrònica, que són:  
- Garantir que puga determinar-se, amb precisió, la data i hora en què es va expedir un certificat o es va extingir o va suspendre la seua vigència.  
- Demostrar la fiabilitat necessària per a prestar serveis de certificació.  
- Garantir la rapidesa i seguretat en la prestació del servei.  
- Emprar personal amb la qualificació, coneixements i experiència necessaris per a la prestació dels serveis de certificació oferida i els procediments de seguretat i de gestió adequats en l'àmbit de la signatura electrònica.  
- Utilitzar sistemes i productes fiables, que estiguen protegits contra tota alteració i que garantisquen la seguretat tècnica i, si fa al cas, criptogràfica, dels processos de certificació a què serveix de suport  
- Prendre mesures contra la falsificació de certificats, i garantir la confidencialitat de les dades de creació de signatura durant el procés de generació i el seu lliurament per un procediment segur al signant.  
- Conservar registrada tota la informació i documentació relativa a un certificat reconegut, i les declaracions de pràctiques de certificació vigent en cada moment, durant almenys quinze anys, de manera que puguen verificar-se les signatures efectuades amb aquest.  
- Utilitzar sistemes fiables per a emmagatzemar els certificats que permeten comprovar la seua autenticitat i impedir que persones no autoritzades alteren les dades, restringisquen la seua accessibilitat en els supòsits o a les persones que el signant haja indicat i permeten detectar qualsevol canvi que afecte aquestes condicions de seguretat.   
Quarta. Obligacions de la mancomunitat  
Per la seua banda, la Mancomunitat de les Valls es compromet a:  
1. Comprovar la identitat i qualssevol circumstàncies personals dels sol·licitants de certificats, rellevants per al fi propi d'aquests, acceptant el suport en format USB, que facilite l'usuari, adoptant les mesures de seguretat pertinents, per tal d'evitar incidències.  
2. Emissió de justificant de recepció signada electrònicament, on conste expressament la data i hora de recepció de les comunicacions rebudes.  
3. Guardar les notificacions, comunicacions i documentació emesa i rebuda en les transaccions.  
4. Xifrar les comunicacions emeses i rebudes.  
5. Informar la persona que sol·licite el certificat de les condicions precises per a la utilització del certificat i de les seues limitacions d'ús.  
6. Acudir a les accions formatives organitzades per l'Agència de Tecnologia i Certificació Electrònica, per tal d'adquirir la formació i coneixements necessaris per a la prestació dels serveis de certificació que s'ofereixen als ciutadans.   
7. Seguir les directrius en matèria de seguretat de la informació, marcades per l'Agència de Tecnologia i Certificació Electrònica en els equips destinats a l'emissió i gestió de certificats digitals.  
Cinquena. Efectivitat i duració del present conveni  
El present conveni serà efectiu des de la data de la signatura, i estendrà la seua vigència per un termini de 6 anys. Aquest termini podrà ser prorrogat per períodes de sis anys, per acord exprés de totes les parts, mitjançant les oportunes addendes de pròrroga, que hauran de formalitzar-se amb una antelació mínima d'un mes abans de la finalització del seu termini de vigència.  
Sisena. Revisió del conveni  
Tant l'Agència de Tecnologia i Certificació Electrònica com la Mancomunitat de les Valls podran proposar la revisió d'aquest conveni, en qualsevol moment per a introduir les modificacions que estimen pertinents.  
Setena. Resolució del conveni  
L'Agència de Tecnologia i Certificació Electrònica podrà resoldre el present Conveni quan la Mancomunitat de les Valls incomplira greument, o de forma reiterada, les seues obligacions arreplegues en la clàusula quarta d'aquest conveni.  
Per la seua banda, la Mancomunitat de les Valls podrà resoldre el present conveni quan haguera incompliment de les obligacions de l'Agència de Tecnologia i Certificació Electrònica establides en la clàusula tercera o existira falta de claredat en el servei prestat.   
La denúncia del conveni que podrà ser presentada indistintament per qualsevol de les parts signants.  
Vuitena. Protecció de dades personals  
En compliment del que estableix la normativa vigent, en el nostre ordenament sobre protecció de dades de caràcter personal, i tenint en compte que per al compliment, per part la Mancomunitat de les Valls, dels serveis en aquest regulats, hi caldrà accedir a les dades de caràcter personal dels fitxers titularitat de l'Agència de Tecnologia i Certificació Electrònica, des d'aquest mateix instant la Mancomunitat de les Valls tindrà la consideració d'encarregat de Tractament I, a aquests efectes, i en virtut del que preveu l'article 12 de la Llei Orgànica 15/1999, de 13 de desembre, es compromet a:  
1. Tractar les dades que li siguen comunicats per raó del present conveni, limitant-se a les actuacions necessàries per a desenrotllar correctament els serveis a favor de l'Agència de Tecnologia i Certificació Electrònica.  
2. No comunicar les dites dades a tercers, fins i tot per a la seua conservació.  
3. No realitzar cap altre tractament diferent del sol·licitat per l'Agència de Tecnologia i Certificació Electrònica de les dades a què es tinga accés, ni aplicar o utilitzar les dites dades amb fins diferents de l'objecte del tractament.   
4. Adoptar les mesures de seguretat necessàries per a mantindre la confidencialitat de les dades, mentre aquests estiguen emmagatzemats o siguen transmesos a través dels sistemes, equips i dispositius de l'encarregat de Tractament, i expressament pel que fa a la implantació de les mesures de seguretat de nivell davall previstes en el Reial Decret pel qual s'aprova el Reglament de Desplegament de la Llei Orgànica 15/1999, de 13 de desembre, de Protecció de Dades de Caràcter Personal.  
5. Observar la més estricta confidencialitat respecte dels codis, les identificacions d'usuari i/o les claus d'accés dels sistemes que, si fa al cas, li siguen proporcionats per l'Agència de Tecnologia i Certificació Electrònica i les altres mesures de seguretat que, si fa al cas, s'apliquen en relació amb l'objecte d'aquest acord.  
6. Destruir o tornar tota la informació a l'Agència de Tecnologia i Certificació Electrònica, una vegada extingida la present relació contractual pel motiu que anara, així com qualsevol suport o document en què conste alguna dada de caràcter personal objecte de tractament.  
7. L'encarregat de Tractament serà l'únic responsable de qualsevol revelació no autoritzada de les dades de caràcter personal a terceres parts, així com de qualsevol altre incompliment de les estipulacions arreplegades en el present Conveni, estant, si fa al cas, obligat a rescabalar dels danys i perjudicis ocasionats a l'Agència de Tecnologia i Certificació Electrònica directament o indirectament.  
Novena. Dret aplicable i resolució de conflictes  
La prestació dels serveis de certificació, que s'arrepleguen en el present conveni, es realitzarà d'acord amb el que disposa el Decret del Govern Valencià 87/2002, de 30 de maig, sobre Signatura Electrònica, i la Llei 59/2003, de 19 de desembre, de Signatura Electrònica.  
La formalització del present conveni compleix amb els requisits legals establits en el Decret 20/1993, de 8 de febrer, del Govern Valencià, pel qual es regula el registre de convenis i s'estableix el règim jurídic pressupostari dels convenis que subscriga la Generalitat Valenciana, així com la circular de 16 de juny de 1993, per al desenrotllament de l'esmentat Decret 20/1993, de 8 de febrer, del Govern Valencià, i igualment les previsions que, sobre els convenis, estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en les disposicions dictades per a desplegar-la, o aquelles que s'apliquen.  
Mitjançant la signatura del present conveni, les parts es comprometen a resoldre de mutu acord les incidències que puguen sorgir en el seu compliment.  
Les qüestions litigioses que sorgisquen entre les parts, durant el desplegament i execució del present Conveni, se sotmetran a la jurisdicció contenciosa administrativa, d'acord amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.  
I en prova de conformitat per quant antecedeix, signen els compareixents el present conveni al lloc i en la data indicats.  
La presidenta de l'Agència de Tecnologia i Certificació Electrònica: Paula Sánchez de León Guardiola   
El president de la Mancomunitat de les Valls: Antonio F. Gaspar Ramos  
La secretària: Inmaculada Moreno Serrano